ЗызэхэщIыкIыныгъэр я лъабжьэу
США-м и къэрал секретарь Керри Джон иджыблагъэ Москва щыIащ. ЗэIущIэ нэужьым хьэщIэмрэ УФ-м хамэ къэрал IуэхухэмкIэ и министр Лавров Сергейрэ журналистхэр яIущIащ.
— «Сэ сощIэ ди къэралхэм я зэхущытыкIэхэм лъэщу зэрызаужьынур. Ди Iуэху еплъыкIэхэр щызэтемыхуэ къэхъуми, дэ дызэкъуагъэувэ лъэныкъуитIми ди сэбэп инхэр зыхэлъхэм»,-къыхигъэщхьэхукIащ Керри Джон. Апхуэдэуи абы Москва фIыщIэ къыхуищIащ Бостон щалэжьа террорист щIэпхъаджагъэхэр зэхагъэкIынымкIэ зэрадэIэпыкъум папщIэ.
Керрирэ Лавроврэ Сирием щызэфIэува щытыкIэм гулъытэшхуэ хуащIащ. ДипломатитIри арэзы техъуащ къаугъэ хьэлъэ дыдэр зэтес щIыжыным хуэунэтIауэ Женевэ къыщащта коммюникер зэрытэмэмым. Керри и псалъэхэм ятепщIыхьмэ, «ар тхылъымпIэ къудейуэ икIи дипломатие купщIэншэу къэнэжын хуейкъым».
«Джон сэрэ нобэ къызэрыхэдгъэщхьэхукIащи, дэ ди къалэнщ Сирием и правительствэмрэ оппозицэм и къарухэмрэ зэдгъэпсэлъэныр къызэдгъэпэщыну», — жиIащ Лавров Сергей.
Керрирэ Лавроврэ къалъытэ Женевэ конференцэ щхьэхуэ щызэхуагъэсын хуейуэ. Абы хэтыпхъэщ лъэныкъуэ псори. Мурадыр зыхуэгъэзар нэхъапэкIэ зэрызэгурыIуахэр ягъэзэщIэнырщ. Абыхэм ящыщ зыщ зэблэзыгъэкI правительствэ къызэрагъэпэщыным егъэщIылIауэ Сирием и властхэмрэ оппозицэмрэ зэдэгъэлэжьэныр.
США-р щогугъ фокIадэм ирихьэлIэу ПРО-мрэ ядернэ Iэщэхэр дяпэкIи гъэмэщIэнымрэ ятеухуауэ Москварэ Вашингтонрэ зэгурыIуэну. Ар къыщыгъэлъэгъуащ Обамэ Барак Путин Владимир къыхуигъэхьа письмом. Урысей президентым къигъэгугъащ абы зэман гъунэгъу дыдэм жэуап иритыну.
Керри Джон Ут Плъыжьым къыщикIухьащ, зауэм хэтахэм яIущIащ, Сэлэт МыцIыхум и кхъащхьэм удз гъэгъа Iэрамэхэр трилъхьащ.
